Proteas vol onsekerhede voor Ierland-strydFaf du Plessis AB de Villiers se elmboog is steeds nie gesond nie. Hy moet vroeg volgende week ŉ fiksheidstoets ondergaan om uitsluitsel te kry oor sy deelname aan die Australiese eendagreeks, wat Vrydag op SuperSportpark begin. De Villiers ondervind steeds geweldige pyn wanneer hy sekere kriekethoue slaan. Indien hy nie die fiksheidstoets slaag nie, is die chirurg se skalpel sy voorland. Dit sal beteken dat hy ook die toer na Australië in November misloop. Rilee Rossouw is in De Villiers se plek in die groep ingesluit. Hashim Amla is ook nie beskikbaar vir die wedstryd nie, aangesien hy op die geboorte van sy derde kind wag. Morné Morkel sukkel steeds met ŉ rugbesering en is ook nie vir die eendagreeks teen Australië oorweeg nie. Nóg ŉ snelbouler, Chris Morris, sal twee maande langs die kantlyn sit met ŉ kniebesering. Temba Bavuma se goeie tegniek en temperament sal hom moontlik as aanvangskolwer sien diens doen, ook om hom kans te gee om sy voete te vind in die eendagformaat. Dwaine Pretorius, nog ŉ nuweling wat net vir die Ierse wedstryd in die groep was, is ná Morris se kniebesering ook in die groep vir die wedstryde teen Australië ingesluit. Wayne Parnell is ook terug in die groep. Suid-Afrika het reeds vier keer in eendagwedstryde teen Ierland gespeel en almal gewen. Hulle kan egter nie laat slaplê nie. Ierland is ŉ gemotiveerde span, wat graag hul 12de posisie op die ranglys vir eendagstryde wil verbeter. Hulle speel ook Dinsdag op Willowmorepark, teen Australië. Faf du Plessis is in die afwesigheid van AB as kaptein aangewys en die res van die span sal voor die wedstryd gefinaliseer word. Die groep spelers vir die wedstryd – Temba Bavuma (Highveld Lions), Farhaan Behardien (Titans), Quinton de Kock (Titans), JP Duminy (Cape Cobras), Faf du Plessis (Titans, kapt), David Miller (Knights), Wayne Parnell (Cape Cobras), Aaron Phangiso (Highveld Lions), Andile Phehlukwayo (Dolphins), Dwaine Pretorius (Highveld Lions), Kagiso Rabada (Highveld Lions), Rilee Rossouw (Knights).